*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 25ης Οκτωβρίου 1989

για την τροποποίηση της απόφασης 81/888/ΕΟΚ περί παρατάσεως όσον αφορά ορισμένες τρίτες χώρες της προθεσμίας η οποία προβλέπεται σχετικά με τους ελέγχους των διατηρητέων ποικιλιών στις οδηγίες 70/457/ΕΟΚ και 70/458/ΕΟΚ του Συμβουλίου

(89/576/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου των ποικιλιών καλλιεργούμενων φυτικών ειδών (1), όπως τροποποιήθηκε τελευταία από την οδηγία 88/380/ΕΟΚ (2), και ιδίως το άρθρο 21 παράγραφος 2 τρίτη φράση,

την οδηγία 70/458/ΕΟΚ του Συμβουλίου της 29ης Σεπτεμβρίου 1970 περί εμπορίας σπόρων προς σπορά κηπευτικών (3), όπως τροποποιήθηκε τελευταία από την οδηγία 88/380/ΕΟΚ, και ιδίως το άρθρο 32 παράγραφος 2 τρίτη φράση,

Εκτιμώντας:

ότι, σύμφωνα με το άρθρο 21 παράγραφος 1 της οδηγίας 70/457/ΕΟΚ και το άρθρο 32 παράγραφος 1 της οδηγίας 70/458/ΕΟΚ, το Συμβούλιο διαπιστώνει μετά από πρόταση της Επιτροπής αν οι έλεγχοι των διατηρητέων ποικιλιών που διεξάγονται στις τρίτες χώρες παρέχουν τις ίδιες εγγυήσεις με τους ελέγχους που διεξάγουν τα κράτη μέλη·

ότι με την απόφαση 78/476/ΕΟΚ (4), όπως τροποποιήθηκε από την απόφαση 88/574/ΕΟΚ της Επιτροπής (5), το Συμβούλιο διαπίστωσε την ισοδυναμία των ελέγχων αυτών, όσον αφορά ορισμένο αριθμό τρίτων χωρών·

ότι, επειδή από τις διαθέσιμες πληροφορίες δεν ήταν δυνατόν να ρυθμιστεί το θέμα αυτό, όσον αφορά τις άλλες τρίτες χώρες και να αποφευχθεί κάθε διαταραχή στα παραδοσιακά ρεύματα εμπορίου ορισμένων κρατών μελών, η απόφαση 81/888/ΕΟΚ της Επιτροπής (6), όπως τροποποιήθηκε τελευταία από την απόφαση 88/480/ΕΟΚ (7), παρέτεινε μέχρι τις 30 Ιουνίου 1990 για ορισμένες τρίτες χώρες τις περιόδους που προβλέπονται στο άρθρο 21 παράγραφος 2 της οδηγίας 70/457/ΕΟΚ και στο άρθρο 32 παράγραφος 2 της οδηγίας 70/458/ΕΟΚ κατά τις οποίες τα κράτη μέλη είναι ελεύθερα να λάβουν τα ίδια αποφάσεις όσον αφορά τους ελέγχους των εφαρμοζομένων πρακτικών για τη διατήρηση των ποικιλιών, έως τις 30 Ιουνίου 1988· ότι, εντούτοις, η παράταση αυτή ίσχυε μόνο για τις ποικιλίες που έχουν ήδη γίνει δεκτές ή για τις οποίες έγινε αίτηση για αποδοχή πριν από την 1η Ιουλίου 1988 στο κράτος μέλος που χρησιμοποιεί αυτή την άδεια·

ότι τα προς το παρόν διαθέσιμα στοιχεία δεν έχουν ακόμη επιτρέψει να ρυθμιστεί το θέμα όσον αφορά την Ελβετία για τα καλλιεργούμενα φυτικά είδη και κηπευτικά, όσον αφορά τη Φινλανδία και την Ιαπωνία για τα καλλιεργούμενα φυτικά είδη και όσον αφορά την Ουγγαρία, τη Δημοκρατία της Κορέας και την Ταϊβάν για τα είδη κηπευτικών·

ότι, για τους λόγους που προαναφέρονται και σύμφωνα με τους ίδιους όρους, οι προθεσμίες που προβλέπονται στο άρθρο 21 παράγραφος 2 της οδηγίας 70/457/ΕΟΚ και στο άρθρο 32 παράγραφος 2 της οδηγίας 70/458/ΕΟΚ πρέπει, λοιπόν, να παραταθούν μια ακόμη φορά, όσον αφορά τις τρίτες χώρες που προαναφέρονται· ότι αυτή η παράταση πρέπει να περιοριστεί στις ποικιλίες που έχουν ήδη γίνει δεκτές ή για τις οποίες έγινε αίτηση για αποδοχή πριν από την 1η Ιουλίου 1990 στο κράτος μέλος που χρησιμοποιεί αυτή την άδεια·

ότι, μετά από τις τροποποιήσεις των ρευμάτων συναλλαγών, δεν υπάρχει πλέον ανάγκη για τα κράτη μέλη να προβαίνουν σε διαπιστώσεις όσον αφορά τον έλεγχο των επιλογών για τη διατήρηση των ποικιλιών των ειδών των κηπευτικών που πραγματοποιούνται στον Καναδά, στο Μεξικό ή στην Τουρκία· ότι αυτές οι τρίτες χώρες θα πρέπει συνεπώς να αποκλειστούν από το πεδίο εφαρμογής της αποφάσεως 81/888/ΕΟΚ·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 1 της απόφασης 81/888/ΕΟΚ τροποποιείται ως ακολούθως:

1. Στην παράγραφο 1, η ημερομηνία «30 Ιουνίου 1990» αντικαθίσταται από την ημερομηνία «30 Ιουνίου 1992».

2. Στην παράγραφο 2, οι λέξεις «τον Καναδά, την Ουγγαρία, τη Δημοκρατία της Κορέας, το Μεξικό, την Ελβετία, την Ταϊβάν και την Τουρκία» αντικαθίστανται από τις λέξεις «την Ουγγαρία, τη Δημοκρατία της Κορέας, την Ελβετία και την Ταϊβάν» και η ημερομηνία «30 Ιουνίου 1990» αντικαθίσταται από την ημερομηνία « 30 Ιουνίου 1992».

3. Στην παράγραφο 3, η ημερομηνία «1η Ιουλίου 1988» αντικαθίσταται από την ημερομηνία «1η Ιουλίου 1990».

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 25 Οκτωβρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 225 της 12. 10. 1970, σ. 1.

(2) ΕΕ αριθ. L 187 της 16. 7. 1988, σ. 31.

(3) ΕΕ αριθ. L 225 της 12. 10. 1970, σ. 7.

(4) ΕΕ αριθ. L 152 της 8. 6. 1978, σ. 17.

(5) ΕΕ αριθ. L 313 της 19. 11. 1988, σ. 45.

(6) ΕΕ αριθ. L 324 της 12. 11. 1981, σ. 28.

(7) ΕΕ αριθ. L 234 της 24. 8. 1988, σ. 24.